CELEX: 52021PC0630
Language: bg
Date: 2021-10-13
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за предоставяне на разрешение на Италия да прилага намалена ставка за данъчно облагане на електроенергията, която се доставя пряко на плавателни съдове, различни от плавателните съдове за частно плаване за развлечение, при престоя им на котвена стоянка в пристанища [в съответствие с член 19 от Директива 2003/96/ЕО]

ЕВРОПЕЙСКА КОМИСИЯ
            Брюксел, 13.10.2021
            COM(2021) 630 final
            2021/0324(NLE)
            
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА
            за предоставяне на разрешение на Италия да прилага намалена ставка за данъчно облагане на електроенергията, която се доставя пряко на плавателни съдове, различни от плавателните съдове за частно плаване за развлечение, при престоя им на котвена стоянка в пристанища [в съответствие с член 19 от Директива 2003/96/ЕО]
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               
                  Данъчното облагане на енергийните продукти и електроенергията в Съюза се урежда с Директива 2003/96/ЕО на Съвета от 27 октомври 2003 г. относно преструктурирането на правната рамка на Общността за данъчно облагане на енергийните продукти и електроенергията
                     1
                   („Директивата за данъчно облагане на енергийните продукти и електроенергията“ или „Директивата“).
               
               
                  В член 19, параграф 1 от директивата се посочва, че в допълнение към разпоредбите, предвидени по-специално в членове 5, 15 и 17 от нея, Съветът, като действа с единодушие по предложение на Комисията, може да даде разрешение на всяка държава членка да въведе допълнително освобождаване или намаляване на равнищата на данъчно облагане поради специфични съображения на политиката.
               
               
                  Италия поиска да ѝ бъде разрешено да прилага за срок от шест години намалена ставка за бреговото електрозахранване на плавателни съдове, оборудвани с електрообзавеждане с номинална инсталирана мощност над 35 kW, при престоя им на котвена стоянка в пристанище. Целта на настоящото предложение е разрешението да се предостави чрез дерогация със срок на действие шест години, съгласно искането, считано от 18 октомври. 
               
               
                  С писмо от 14 септември 2020 г. италианските органи уведомиха Комисията за намерението си да приложат мярката. С писмо от 12 май 2021 г. те предоставиха допълнителна информация.
               
               
                  Италия отправя искане за разрешение да приложи намалена данъчна ставка от 0,50 EUR/MWh, равна на минималната ставка за данъчно облагане на електроенергията за стопански цели съгласно директивата, по отношение на бреговото електрозахранване на плавателни съдове, оборудвани с електрообзавеждане с номинална инсталирана мощност над 35 kW, при престоя им на котвена стоянка в пристанище.
               
               
                  Исканият срок на действие е шест години, което е в рамките на максималния срок, разрешен съгласно член 19 от Директивата за данъчно облагане на енергийните продукти и електроенергията.
               
               
                  Чрез поисканата мярка Италия се стреми да осигури стимул за използването на брегово електрозахранване, което се смята за по-малко замърсяваща алтернатива в сравнение с производството на електроенергия на борда на плавателни съдове при престоя им в пристанища. Както е посочено в искането, намалената ставка за бенефициерите ще бъде 0,50 EUR/MWh. Това е минималната ставка за електроенергия съгласно посоченото в член 10, параграф 1 и таблица В от приложение I към директивата. Поради структурата за постепенно намаляване на енергийния данък относителното предимство ще бъде по-голямо за операторите (и ползвателите) на инсталации с относително ниско потребление. 
               
               
                  От друга страна, в съответствие с член 14, параграф 1, буква в) от Директивата за данъчно облагане на енергийните продукти и електроенергията държавите членки трябва да освобождават от данъчно облагане енергийните продукти, използвани за производството на електроенергия — както и произведената енергия — на борда на корабите при престоя им на котвена стоянка в пристанища. Освобождаването може да се прилага и по отношение на енергийните продукти, използвани за производството на електроенергия — както и произведената електроенергия — на борда на кораби за корабоплаване по вътрешни водни пътища съгласно член 15, параграф 1, буква е) от директивата. Италия потвърди транспонирането на това незадължително освобождаване. 
               
               
                  Както е посочено в искането, електрификацията на пристанищните кейове понастоящем не е широкоразпространена в Италия и следователно прилагането на намалената данъчна ставка не следва да има финансови последици в краткосрочен план. Италианските органи не са успели да направят предварителна оценка на броя на бенефициерите и поради това не можаха да представят годишните бюджетни разходи. 
               
               
                  Италианските органи посочват, че намалената данъчна ставка се прилага за всички плавателни съдове на котвена стоянка в пристанище, оборудвани с електрообзавеждане с номинална инсталирана мощност над 35 kW, с изключение на предназначените за частно плаване за развлечение, което означава, че всички търговски кораби могат да се ползват от намалената данъчна ставка, независимо от техния размер или знамето, под което плават. 
               
               
                  Причината, поради която обхватът на разглежданата мярка е ограничен до плавателните съдове, оборудвани с електрообзавеждане с номинална инсталирана мощност над 35 kW, е тясно свързана с преследваната цел в областта на околната среда. Италианските органи приемат, че при престоя им в пристанища плавателните съдове с електрически системи с ниска номинална мощност в общия случай използват електроенергия, която се доставя на плавателните съдове на котвена стоянка в пристанище пряко от наземни съоръжения („брегово електрозахранване“), а не самостоятелни електрически генератори чрез техните собствени двигатели с вътрешно горене. Следователно плавателните съдове с номинална мощност под 35 kW не допринасят за замърсяването при престоя им на котвена стоянка в пристанища. Въпросната данъчна мярка е насочена към плавателните съдове с по-големи електрически системи, които обикновено поддържат в експлоатация своите собствени захранвани с изкопаеми горива електрически генератори, с цел да ги насърчи да използват по време на престоя си на котвена стоянка електроенергията, доставяна от брегови съоръжения. 
               
            
            
               Мярката не е достъпна за предприятия в затруднено финансово положение или предприятия, които са обект на нареждания за събиране на вземания въз основа на предходно решение на Комисията, с което дадена мярка за помощ се обявява за неправомерна и несъвместима с вътрешния пазар.
            
            
               
                  Намерението на Италия е чрез намалената данъчна ставка да създаде стимул за съответните оператори да развиват и да използват брегово електрозахранване с цел да се намали замърсяването на въздуха от изгарянето на горива от плавателни съдове при престоя им на котвена стоянка, както и емисиите на CO2. С прилагането на намалена данъчна ставка ще се подобри конкурентоспособността на бреговото електрозахранване в сравнение с изгарянето на корабно гориво на борда, което е освободено от данъчно облагане.
               
            
            
               •Съгласуваност с действащите разпоредби в тази област на политиката
            
            
               
                  Данъчното облагане на електроенергията е регламентирано в Директива 2003/96/ЕО за данъчно облагане на енергийните продукти и електроенергията, и по-специално в член 10 от нея. В член 14, параграф 1, буква в) от същата директива се предвижда задължително освобождаване от данъчно облагане на енергийните продукти за корабоплаването, както и на електроенергията, произведена на борда на корабите. В членове 5, 15 и 17 е предвидена възможността за държавите членки да прилагат данъчно диференциране, включително освобождаване и намалени данъчни ставки, по отношение на някои предназначения на електроенергията. В тях обаче не е предвидено намалено данъчно облагане конкретно за бреговото електрозахранване.
               
            
            
               Разпоредби съгласно Директивата за данъчното облагане на енергийните продукти и електроенергията
            
         
         
            
               
                  Член 19, параграф 1, първа алинея от директивата гласи: 
               
               
                  „В допълнение към разпоредбите от предишните членове, и по-специално тези от членове 5, 15 и 17, Съветът, като действа единодушно по предложение на Комисията, може да даде разрешение на всяка държава членка да въведе допълнително освобождаване или редуциране на нивата на данъчно облагане поради специфични съображения“.
               
               
                  Посредством въпросната намалена данъчна ставка италианските органи се стремят да насърчат по-безвреден за околната среда начин за задоволяване на потребностите от електроенергия на корабите при престоя им на котвена стоянка в пристанища, за да се подобри качеството на въздуха в района и да се намали шумът. Комисията вече препоръча използването на брегово електрозахранване като алтернатива на производството на електроенергия на борда на плавателните съдове при престоя им на котвена стоянка, като по този начин призна екологичните предимства на това електрозахранване
                     2
                  . На бенефициерите би се начислявала минималната ставка на ЕС за данъчно облагане на електроенергия съгласно Директивата за данъчно облагане на енергийните продукти и електроенергията от 0,50 EUR/MWh, което може да допринесе за постигането на целите в рамките на политиката.
               
               
                  Възможността за въвеждане на благоприятно данъчно третиране на бреговото електрозахранване може да се разглежда в контекста на член 19 от директивата, тъй като неговата цел е да позволи на държавите членки да въведат допълнително освобождаване или намаляване на равнищата на данъчно облагане поради специфични съображения на политиката. 
               
               
                  Италия поиска мярката да се прилага за максималния срок, разрешен в член 19, параграф 2 от директивата (т.е. 6 години). По принцип срокът на прилагане на дерогацията следва да бъде достатъчно дълъг, така че пристанищните оператори и доставчиците на електроенергия да не се разколебаят да започнат или да продължат необходимите инвестиции в съоръжения за брегово електрозахранване. Този срок ще осигури максималната възможна правна сигурност и за корабните оператори, които трябва да планират инвестициите си в бордово оборудване. 
               
            
            
               С дерогацията обаче не бива да се компрометира бъдещото развитие на действащата правна рамка, като тя следва да е съобразена с преразглеждането на Директивата за енергийното данъчно облагане и евентуалното приемане от Съвета на законодателен акт, основаващ се на предложение на Комисията за изменение на посочената директива, публикувано на 14 юли 2021 г.
                  3
               . 
            
            
               При тези обстоятелства и въпреки че би било целесъобразно разрешението да се предостави за поискания срок, срокът на действие на дерогацията може да бъде по-кратък от поисканото, ако общите разпоредби, уреждащи тази материя, започнат да се прилагат по-рано. 
            
            
            
               
                  Правила за държавните помощи
               
               
                  Намалената данъчна ставка в размер на 0,50 EUR/MWh, предвидена от италианските органи, е равна на минималното равнище на данъчно облагане в ЕС на електроенергията за стопански цели в съответствие с член 10 от Директива 2003/96/ЕО. 
               
               
                  Съответно може да се приеме, че мярката попада в обхвата на член 44 от Регламент (ЕС) № 651/2014 на Комисията, уреждащ условията, при които държавната помощ под формата на намаляване на екологичните данъци съгласно Директива 2003/96/ЕО може да бъде освободена от изискванията за уведомяване за държавна помощ. Същевременно на този етап не може да се определи дали всички условия по посочения регламент са изпълнени и дали предложението за решение за изпълнение на Съвета не засяга задължението на държавата членка да гарантира спазването на правилата за държавната помощ, по-специално в случай на освободени помощи, попадащи в обхвата на Регламент (ЕС) № 651/2014 на Комисията
                     4
                  .
               
            
            
               •Съгласуваност с други политики на Съюза
            
            
               
                  Политика в областта на околната среда и изменението на климата
               
               
                  Исканата мярка е свързана най-вече с политиката на ЕС в областта на околната среда и изменението на климата. Тъй като с нея ще бъде намалено изгарянето на корабно гориво на борда на плавателните съдове в пристанищата, мярката ще допринесе за подобряването на качеството на въздуха в района. В съответствие с член 13 от Директива 2008/50/ЕО относно качеството на атмосферния въздух
                     5
                   държавите членки трябва да гарантират, че нивата на няколко вида замърсители на въздуха не превишават пределно допустимите стойности, целевите стойности и други стандарти за качество на въздуха, установени в същата директива. По силата на тези задължения държавите членки трябва да намерят решение на различни проблеми, като например емисиите от корабите по време на престоя им на котвена стоянка в пристанища, когато това е целесъобразно и се предполага, че в пристанищата с такива проблеми се насърчава използването на брегово електрозахранване като част от цялостната стратегия за качество на въздуха. Използването на брегово електрозахранване се насърчава и съгласно Директива (ЕС) 2016/802
                     6
                   относно намаляването на съдържанието на сяра в определени корабни горива. Това би допринесло и за спазване на изискванията за отлагане на атмосферен азот в съответствие с Директива 92/43/ЕИО за опазване на естествените местообитания и на дивата флора и фауна. В това отношение италианските органи очакват, че местните емисии ще бъдат намалени чрез използването на брегово електрозахранване. 
               
               
                  Мярката ще насърчи използването на брегово електрозахранване, за да се допринесе за устойчиви пристанища и устойчиво корабоплаване. Тя е в съответствие с целите на политиката на ЕС. Внедряването на брегово електрозахранване в европейските пристанища е една от предложените мерки за постигане на амбициозните цели, определени в Европейския зелен пакт.
               
               
                  Възможно е мярката да допринесе и за намаляване на емисиите на CO2, тъй като — поради по-високата системна ефективност и разликата във влаганите горива — електроенергийният микс от бреговата електроснабдителна мрежа е с по-нисък въглероден интензитет от електроенергията, произвеждана на борда на плавателните съдове чрез изгаряне на корабни горива. 
               
               
                  Енергийна политика
               
               
                  Мярката е съобразена с Директива 2014/94/ЕС за разгръщането на инфраструктура за алтернативни горива
                     7
                  , чийто предмет е инсталирането на съоръжения за брегово електрозахранване в пристанища, когато има търсене на такива съоръжения и разходите не са несъразмерни по отношение на ползите, включително ползите за околната среда. Тя е призната и за цел от общ интерес за отпускането на държавна помощ съгласно член 107, параграф 1 от ДФЕС
                     8
                  .
               
               
                  Следва да се припомни, че една от основните причини за неблагоприятната конкурентна позиция на бреговото електрозахранване се дължи на факта, че алтернативата (т.е. електроенергията, произведена на борда на корабите в морските пристанища) понастоящем е напълно освободена от данъчно облагане — това освобождаване обхваща не само корабното гориво, изгаряно за производството на електроенергия, което съответства на нормалното положение съгласно член 14, параграф 1, буква а) от Директива 2003/96/ЕО, но и самата електроенергия, произведена на борда на плавателните съдове (вж. член 14, параграф 1, буква в) от Директива 2003/96/ЕО). Въпреки че само по себе си освобождаването от данъчно облагане на тази електроенергия може да се счита за трудно съвместимо с целите на Съюза в областта на околната среда, то е наложено от съображения за практичност. При данъчното облагане на електроенергията, произведена на борда, корабособственикът (който често е установен в трета държава) или операторът на кораба са задължени да декларират количеството на потребената електроенергия. Освен това в декларацията трябва също така да се определи делът на електроенергията, потребена в териториалните води на държавите членки, в които се дължи данъкът. Задължението да подават такива декларации за всяка държава членка, чиито териториални води са засегнати, би породило огромна административна тежест за корабособствениците. Аналогични са съображенията и за вътрешния воден транспорт и незадължителното данъчно третиране, предвидено в член 15, параграф 1, буква е) от директивата (в действителност прилагано от Италия). При тези обстоятелства има основание да не се санкционира по-малко замърсяващата алтернатива, а именно бреговото електрозахранване, като се позволи на Италия да прилага намалена данъчна ставка.
               
               
                  Политика в областта на транспорта
               
            
         
         
            
               
                  Мярката е съобразена с Препоръка 2006/339/ЕО на Комисията за насърчаване на бреговото електрозахранване на корабите при престоя им на котвена стоянка в пристанища на Съюза
                     9
                   и със съобщението на Комисията, озаглавено „Стратегически цели и препоръки за политиката на ЕС в областта на морския транспорт“
                     10
                  .
               
               
                  Вътрешен пазар и лоялна конкуренция
               
               
                  От гледна точка на вътрешния пазар и лоялната конкуренция мярката единствено намалява съществуващото данъчно неравновесие между два конкуриращи се източника на електроенергия за кораби при престоя им на котвена стоянка — производството на електроенергия на борда на плавателни съдове и бреговото електрозахранване — породено от освобождаването от данъчно облагане на корабните горива.
               
               
                  Що се отнася до конкуренцията между операторите на плавателни съдове на котвена стоянка в пристанище, на първо място трябва да се отбележи, че според италианските органи понастоящем няма плавателни съдове на котвена стоянка в пристанище, оборудване с електрообзавеждане с номинална инсталирана мощност над 35 kW, които използват брегово електрозахранване. Поради това значително нарушаване на конкуренцията може да възникне единствено между плавателните съдове, ползващи се от поисканата мярка, които преминават към брегово електрозахранване, и другите, които ще продължат да използват производство на електроенергия на борда на плавателния съд. Макар решаващ фактор за точността на прогнозите за разходите да са промените в цената на нефта (което силно затруднява прогнозирането), най-актуалните данни показват, че в повечето случаи и като цяло дори пълното освобождаване от данъчно облагане в повечето случаи няма да понижи експлоатационните разходи за брегово електрозахранване под равнището на разходите за производството на електроенергия на борда на плавателните съдове
                     11
                  , поради което в никакъв случай няма да представлява значително конкурентно предимство за операторите на плавателни съдове, които използват брегово електрозахранване, в сравнение с използващите електроенергия, произвеждана на борда. В настоящия случай значително нарушение на конкуренцията, подобно на горепосоченото, може да се очаква в още по-малка степен, тъй като Италия ще спазва минималното равнище на данъчно облагане, предвидено в Директива 2003/96/ЕО за електроенергията за стопански цели. 
               
               
                  Освен това, както вече беше посочено, корабните оператори, които използват брегово електрозахранване, облагано с минималното предвидено в Директива 2003/96/ЕО ниво на данъка, по принцип не получават икономическо предимство пред операторите, които генерират собствена електроенергия на борда на корабите, тъй като тя е освободена от данъчно облагане. Според италианските органи замяната на производството на собствена електроенергия на борда с брегово електрозахранване, облагано с приложимото минимално равнище, като цяло няма да доведе до съществено предимство по отношение на разходите
                     12
                  .
               
               
                  Бреговото електрозахранване ще бъде достъпно за всички заинтересовани кораби независимо от знамето, под което плават, като националните икономически оператори няма да се ползват от по-благоприятно данъчно третиране в сравнение с техните конкуренти от другите държави — членки на ЕС.
               
               
                  По отношение на конкуренцията между пристанищата може да се очаква, че потенциалното отражение върху търговията между държавите членки, ако плавателните съдове променят маршрутите си поради възможността да използват брегово електрозахранване при намалена данъчна ставка, ще бъде незначително. Както беше посочено по-горе, при положение, че въпреки намалената данъчна ставка няма вероятност използването на брегово електрозахранване — поне в краткосрочен план — да стане по-икономично от производството на електроенергия на борда на плавателните съдове, не съществува и вероятност намалената данъчна ставка за бреговото електрозахранване да наруши значително конкуренцията между пристанищата, като стимулира плавателните съдове да променят маршрута си според наличието на такъв вариант.
               
               
                  Ограничението за прилагане на намалената ставка за данъчно облагане на електроенергията по отношение на всички доставки на брегово електрозахранване в размер на най-малко 380 V за търговски плавателни съдове може да се счита за нарушение на пазара. Италианските органи са посочили обаче, че няма доставка на брегово електрозахранване от по-малко от 380 V за търговски плавателни съдове, като електроенергията от такова напрежение се подава само за малките плавателни съдове за развлечение.
               
               
                  Срокът, за който се предлага да се разреши прилагането на намалена данъчна ставка, изключва възможността извършеният в предходните параграфи анализ да се промени преди датата на изтичане на мярката, освен ако в настоящите рамка и ситуация не настъпят значителни промени.
               
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               
                  Член 19 от Директива 2003/96/ЕО на Съвета.
               
            
            
               •Субсидиарност (при неизключителна компетентност) 
            
            
               
                  Косвеното данъчно облагане, което е в обхвата на член 113 от ДФЕС, само по себе си не попада в изключителната компетентност на Европейския съюз по смисъла на член 3 от ДФЕС.
               
               
                  Същевременно, в съответствие с член 19 от Директива 2003/96/ЕО Съветът има изключителна компетентност — по силата на вторичното законодателство — да разреши на дадена държава членка да въведе допълнителни освобождавания или намаления по смисъла на посочената разпоредба. Следователно държавите членки не могат да изземат функциите на Съвета. В резултат на това принципът на субсидиарност не е приложим към настоящото решение за изпълнение. Във всеки случай, тъй като настоящият акт не е проект на законодателен акт, той не следва да се изпраща на националните парламенти, съгласно Протокол № 2 към Договорите, за преглед на спазването на принципа на субсидиарност.
               
            
            
               •Пропорционалност
            
            
               
                  Предложението е съобразено с принципа на пропорционалност. Намаляването на данъчната ставка не надхвърля необходимото за постигане на съответната цел.
               
            
            
               •Избор на инструмент
            
            
               
                  Предложеният инструмент е решение за изпълнение на Съвета. В член 19 от Директива 2003/96/ЕО се предвижда единствено този вид мярка.
               
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО
            
         
         
            
               •Последващи оценки/проверки за пригодност на действащото законодателство
            
            
               
                  Мярката не налага оценка на действащото законодателство.
               
            
            
               •Консултации със заинтересованите страни
            
            
               
                  Настоящото предложение се основава на искане, отправено от Италия, и засяга само тази държава членка.
               
            
            
               •Събиране и използване на експертни становища
            
            
               
                  Не бяха необходими външни експертни становища.
               
            
            
               •Оценка на въздействието
            
            
               
                  Настоящото предложение се отнася до разрешение за отделна държава членка по нейно искане и не налага извършването на оценка на въздействието.
               
               
                  От представената от Италия информация изглежда, че мярката няма да има въздействие върху приходите от данъци в краткосрочен план. Както е посочено по-горе, италианските органи не са успели да направят оценка на броя на бенефициерите. Данъчната ставка върху бреговото електрозахранване ще продължи да бъде над минималните равнища на данъчно облагане, установени в Директива 2003/96/ЕО. Италия очаква мярката да окаже положително въздействие върху постигането на нейните цели от областта на околната среда и по-специално върху намаляването на емисиите и подобряването на качеството на въздуха в района на пристанищните градове.
               
            
            
               •Пригодност и опростяване на законодателството
            
            
               
                  Мярката не предвижда опростяване. Тя е следствие от искането, отправено от Италия, и засяга само тази държава членка.
               
            
            
               •Основни права
            
            
               
                  Мярката не оказва влияние върху основните права.
               
            
            
               4.ОТРАЖЕНИЕ ВЪРХУ БЮДЖЕТА
            
            
               
                  Мярката не поражда финансова или административна тежест за Съюза. Следователно предложението няма отражение върху бюджета на Съюза.
               
            
            
               5.ДРУГИ ЕЛЕМЕНТИ
            
            
               •Планове за изпълнение и механизми за мониторинг, оценка и докладване
            
            
               
                  План за изпълнение не е необходим. Настоящото предложение се отнася до предоставяне на разрешение за намаляване на данъчната ставка за отделна държава членка по нейно искане. То се предоставя за ограничен срок. Данъчната ставка, която ще се прилага, ще бъде равна на минималното равнище на данъчно облагане, установено с Директивата за енергийното данъчно облагане. Мярката може да бъде подложена на оценка в случай на искане за подновяване след изтичането на срока на валидност.
               
            
            
               •Обяснителни документи (за директиви)
            
            
               
                  В предложението не се съдържа изискване да се предоставят обяснителни документи по отношение на транспонирането. 
               
            
         
         
            
               •Подробно разяснение на отделните разпоредби на предложението
            
            
               
                  В член 1 се посочва, че на Италия се предоставя разрешение да прилага намалена ставка за данъчно облагане на електроенергията, която се доставя пряко на плавателни съдове, различни от плавателните съдове за частно плаване за развлечение, при престоя им на котвена стоянка в италиански пристанища („брегово електрозахранване“). Данъчната ставка не трябва да бъде по-ниска от 0,50 EUR/MWh, т.е. минималното равнище на данъчно облагане на електроенергията за стопански цели, определено в директивата. На плавателните съдове за частно плаване за развлечение съгласно определението в член 14, параграф 1, буква в), втора алинея от Директива 2003/96/ЕО няма да може да се доставя електроенергия по намалената ставка.
               
               
                  В член 2 се постановява, че исканото разрешение се предоставя за срок от 6 години — от 18 октомври 2021 г. до 17 октомври 2027 г., което е в рамките на максималния срок, разрешен от директивата.
               
            
            
               2021/0324 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за предоставяне на разрешение на Италия да прилага намалена ставка за данъчно облагане на електроенергията, която се доставя пряко на плавателни съдове, различни от плавателните съдове за частно плаване за развлечение, при престоя им на котвена стоянка в пристанища [в съответствие с член 19 от Директива 2003/96/ЕО]
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, 
            
            
               като взе предвид Директива 2003/96/ЕО на Съвета от 27 октомври 2003 г. относно преструктурирането на правната рамка на Общността за данъчно облагане на енергийните продукти и електроенергията
                  13
               , и по-специално член 19 от нея,
            
            
               като взе предвид предложението на Европейската комисия,
            
            
               като има предвид, че:
            
            
               (1)С писмо от 14 септември 2020 г. Италия поиска разрешение да прилага намалена ставка за данъчно облагане на електроенергията, която се доставя пряко на плавателни съдове за морско корабоплаване и корабоплаване по вътрешни водни пътища, различни от плавателните съдове за частно плаване за развлечение, при престоя им на котвена стоянка в пристанища („брегово електрозахранване“), в съответствие с член 19 от Директива 2003/96/ЕО. С писмо от 12 май 2021 г. Италия предостави допълнителна информация.
            
            
               (2)Чрез намалената ставка за данъчно облагане Италия се стреми да насърчи използването на брегово електрозахранване, което се счита за по-безвреден за околната среда начин за задоволяване на нуждите на плавателните съдове от електроенергия при престоя им на котвена стоянка в пристанища в сравнение с изгарянето на корабни горива от тези плавателни съдове.
            
            
               (3)Доколкото чрез използването на брегово електрозахранване се избягват емисиите на замърсители на въздуха в резултат от изгарянето на корабни горива от плавателните съдове при престоя им на котвена стоянка в пристанища, то подобрява качеството на въздуха в района на пристанищните градове. Поради това се очаква намалената ставка за данъчно облагане да подпомогне изпълнението на целите, свързани с политиките на Съюза в областта на околната среда, здравето и климата.
            
            
               (4)Предоставянето на Италия на разрешение да прилага намалена ставка за данъчно облагане на електроенергията от брегово електрозахранване не надхвърля необходимото, за да се повиши използването на такова електрозахранване, тъй като в повечето случаи производството на електроенергия на борда на плавателните съдове ще продължи да бъде по-конкурентна алтернатива. По същата причина, както и поради настоящата сравнително ниска степен на навлизане на технологията на пазара, няма вероятност мярката да доведе до значително нарушаване на конкуренцията през периода на действието си и следователно няма да се отрази неблагоприятно върху правилното функциониране на вътрешния пазар.
            
            
               (5)За да се даде възможност на пристанищните и корабните оператори, както и на разпределителите и преразпределителите на електроенергия да продължат да насърчават използването на брегово електрозахранване, е целесъобразно да се разреши на Италия да прилага намалена ставка за данъчно облагане на този вид електроенергия.
            
            
               (6)Съгласно член 19, параграф 2 от Директива 2003/96/ЕО всяко разрешение, предоставено по силата на тази разпоредба, трябва да бъде строго ограничено във времето. С цел да се гарантира, че срокът на разрешението е достатъчно дълъг, така че да не разколебае съответните икономически оператори да направят необходимите инвестиции, е подходящо исканото разрешение да се предостави за срок от шест години, считано от 18 октомври 2021 г. Разрешението следва обаче да престане да се прилага от датата на прилагане на всички общи разпоредби относно данъчните предимства за брегово електрозахранване, приети от Съвета съгласно член 113 или друга приложима разпоредба от Договора за функционирането на Европейския съюз, в случай че разпоредбите станат приложими преди крайната дата на прилагане на поисканото разрешение.
            
            
               (7)Настоящото решение не засяга прилагането на правилата на Съюза относно държавната помощ,
            
            
               ПРИЕ НАСТОЯЩОТО РЕШЕНИЕ: 
            
         
         
            
               Член 1
            
            
               На Италия се предоставя разрешение да прилага намалена ставка за данъчно облагане на електроенергията, която се доставя пряко на плавателни съдове, различни от плавателните съдове за частно плаване за развлечение, при престоя им на котвена стоянка в пристанища („брегово електрозахранване“), при условие че се спазват минималните равнища на данъчно облагане съгласно член 10 от Директива 2003/96/ЕО.
            
            
               Член 2
            
            
               Настоящото решение се прилага от 18 октомври 2021 г. до 17 октомври 2027 г.
            
            
               Ако обаче Съветът, като действа на основание на член 113 или на друга съответна разпоредба от Договора за функционирането на Европейския съюз, предвиди общи правила за данъчни предимства за бреговото електрозахранване, настоящото решение престава да се прилага в деня, в който станат приложими тези общи правила.
            
            
               Член 3
            
            
               Адресат на настоящото решение е Италианската република.
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  
                        ОВ L 283, 31.10.2003 г., стр. 51—70.
               
               
                  
                     (2)
                  
                        Препоръка 2006/339/ЕО на Комисията от 8 май 2006 г. за насърчаване на бреговото електрозахранване на корабите при престоя им на котвена стоянка в пристанища на Общността (ОВ L 125, 12.5.2006 г.).
               
               
                  
                     (3)
                  
                        Предложение за директива на Съвета относно преструктурирането на правната рамка на Съюза за данъчно облагане на енергийните продукти и електроенергията (преработен текст), 14.7.2021 г., COM(2021)563 final 2021/0213 (CNS)
               
               
                  
                     (4)
                  
                        Регламент (ЕС) № 651/2014 на Комисията от 17 юни 2014 г. за обявяване на някои категории помощи за съвместими с вътрешния пазар в приложение на членове 107 и 108 от Договора (ОВ L 187, 26.6.2014 г., стр. 1).
               
               
                  
                     (5)
                  
                        Директива 2008/50/ЕО на Европейския парламент и на Съвета от 21 май 2008 г. относно качеството на атмосферния въздух и за по-чист въздух за Европа (ОВ L 152, 11.6.2008 г., стр. 1).
               
               
                  
                     (6)
                  
                        Директива (ЕС) 2016/802 на Европейския парламент и на Съвета от 11 май 2016 г. относно намаляването на съдържанието на сяра в определени течни горива (ОВ L 132, 21.5.2016 г., стр. 58).
               
               
                  
                     (7)
                  
                        Директива 2014/94/EC на Европейския парламент и на Съвета от 22 октомври 2014 г. за разгръщането на инфраструктура за алтернативни горива (ОВ L 307, 28.10.2014 г., стр. 1).
               
               
                  
                     (8)
                  
                        C(2014) 2231 final, 9 април 2014 г.
               
               
                  
                     (9)
                  
                        Препоръка 2006/339/ЕО на Комисията от 8 май 2006 г. за насърчаване на бреговото електрозахранване на корабите при престоя им на котвена стоянка в пристанища на Общността (ОВ L 125, 12.5.2006 г.).
               
               
                  
                     (10)
                  
                        Съобщение на Комисията до Европейския парламент, Съвета, Европейския икономически и социален комитет и Комитета на регионите — Стратегически цели и препоръки за политиката на ЕС в областта на морския транспорт до 2018 г., COM(2009) 8 окончателен, 21 януари 2009 г.
               
               
                  
                     (11)
                  
                        Вж. Европейска Комисия, генерална дирекция „Околна среда“, Договор за услуги за емисии от кораби: възлагане, намаляване и пазарни инструменти, задача 2а — Брегово електроснабдяване, август 2005 г., 
                  http://ec.europa.eu/environment/air/pdf/task2_shoreside.pdf
                  . Анализът на разходите е извършен за три пристанища: Гьотеборг (Швеция), Джуно и Лонг Бийч (САЩ).
               
               
                  
                     (12)
                  
                        Италианските органи дават пример за средно голям плавателен съд, оборудван с електрически системи с обща номинална инсталирана мощност от 200 kW: икономическото предимство, произтичащо от прилагането на предвидената акцизна ставка от 0,5 EUR за MWh, би възлизало – като се има предвид приложимата понастоящем национална ставка и разумен коефициент на едновременност при използването на електроенергията – на само тридесет евро, изчислени за цял ден престой на котвена стоянка в пристанището.
               
               
                  
                     (13)
                  
                        ОВ L 283, 31.10.2003 г., стр. 51.